cyanic-selkie/wikianc huggingface dataset:
Ինդոնեզիա
«Նոր կարգի» շրջան (1965-1998 թվականներ)
«Նոր կարգի» տնտեսական քաղաքականությունը եղել է լիովին արդյունավետ․ մինչ 1980-ական թվականների վերջը հաջողվել է երկիր բերել արտասահմանյան ներդրումների խոշոր հոսքեր, զարգացնել արդյունաբերության բազմաթիվ ժամանակակից ճյուղեր, հասնել բնակչության կյանքի միջին մակարդակի որակական բարձրացման։ Աճող սոցիալական բարեկեցության պայմաններում քաղաքական ազատությունների սահմանափակումը չի առաջացրել որևէ զանգվածային դժգոհություն․ քաղաքացիական անհնազադության դրսևորումները, որպես կանոն, կրել են տեղական բնույթ և արագ ճնշվել են։ Իշխանություններից մեծ ջանքեր է պահանջել անջատողական շարժումների դեմ պայքարը մի շարք շրջաններում, ինչպիսիք են Աչեն, Արևելյան Թիմորը, ը, սակայն այնտեղ էլ հիմնականում հաջողվել է դրությունը պահել վերահսկողության տակ ։
Կտրուկ փոփոխությունների է հանգեցրել 1997-1998 թվականների ասիական ֆինանսատնտեսական ճգնաժամը, որը խիստ բացասական ազդեցություն է ունեցել Ինդոնեզիայի տնտեսության վրա։ Տնտեսության ամբողջական ճյուղերի անկումը, բնակչության եկամուտների կտրուկ նվազումը հանգեցրել են սոցիալական լարվածության սրմանը, զանգվածային դժգոհությունների, ազգային-կրոնական ծայրահեղականության ծավալմանը։ Կարճ ժամկետներում ձևավորվել է ակտիվ հակակառավարական շարժում, որի հիմնական ուժը դարձել են ուսանողական ու երիտասարդական կազմակերպությունները։ Զանգվածային ցույցերի ու անկարգությունների շարքից հետո՝ 1998 թվականի մայիսի 21-ին, նախագահ Սուհարտոն հրաժարական է տվել՝ երկրի ղեկավարի պաշտոնը հանձնելով փոխնախագահ Բախարուդին Յուսուֆ Հաբիբիին ։
Ժամանակակից շրջան (1998 թվականից)
Հաբիբիի ձևավորած կառավարությունը ձեռնարկել է քաղաքական լայնամասշտաբ վերափոխումների ծրագիր, որում հիմնական տեղը հատկացվել է կուսակցական համակարգի ու ընտրական օրենսդրության լիբերալացմանը։ Միաժամանակ միջազգային ուժեղ ճնշման ներքո Ջակարտան ստիպված է եղել համաձայնել Արևելյան Թիմորի ինքնորոշման նպատակով 1999 թվականին հանրաքվեի անցկացմանը, որի արդյունքում այդ տարածքի բնակիչների մեծ մասը հանդես է եկել հօգուտ անկախության։ Արևելյան Թիմորին ինքնիշխանություն ձեռք բերելու գործընթացը, որ իրականացվել է ՄԱԿ-ի վերահսկողությամբ, ավարտվել է 2002 թվականի մայիսին ։
1999 թվականի հունիսին անցկացված խորհրդարանական ընտրությունների արդյունքներով Ժողովրդական ներկայացուցիչների խորհրդում ամենամեծ խմբավորումը ձևավորել է ընդդիմադիր Ինդոնեզիայի պայքարի դեմոկրատական կուսակցությունը Սուկառնոյի դուստր Մեգավատի Սուկառնոպուտրիի գլխավորությամբ։ 1999 թվականի հոկտեմբերին Ժողովրդական խորհրդակցական կոնգրեսի նիստում երկրի նախագահ է ընտրվել ոչ ծայրահեղական-մուսուլմանական Ազգային զարթոնքի կուսակցության առաջնորդ Աբդուրահման Վահիդը, փոխնախագահ՝ Մեգավատի Սուկառնոպուտրին ։
Վահիդի նախագահության ընթացքում հաջողվել է լուծել սոցիալ-տնտեսական խնդիրների մի մասը։ Սակայն քաղաքական իրավիճակը երկրում շարունակել է մնալ բավական բարդ․ գրեթե անմիջապես նկատելի է դարձել կարևոր պետական որոշումների կայացման հարցում առավելագույն գաղտնիության ձգտող նախագահի ու խորհրդարանի հակամարտության միտումը։ Այդ հակամարտությունն ավարտվել է քաղաքական սուր ճգնաժամով 2001 թվականի հունիս-հուլիսին։ Հուլիսի 22-ին Վահիդը հայտարարել է երկրում արտակարգ իրավիճակ մտցնելու մասին և զինված ուժերին հրամայել թույլ չտալ անցկացնել Ժողովրդական խորհրդակցական կոնգրեսի արտահերթ նիստ, որը նպատակ ուներ քննարկել նախագահին անվստահություն հայտնելու հարցը։ Նախագահի հրամանն անտեսվել է զինվորականների կողմից, որոնք անցել են խորհրդարանի կողմը, ինչի արդյունքում հուլիսի 23-ին Ժողովրդական խորհրդակցական կոնգրեսը որոշում է կայացրել Վահիդին պաշտոնից հեռացնելու և երկրի ղեկավարի լիազորությունները Մեգավատի Սուկառնոպուտրիին փոխանցելու վերաբերյալ  ։
2004 թվականի հուլիսին և սեպտեմբերին երկու փուլով անցկացված Ինդոնեզիայի պատմության առաջին նախագահական ընտրություններում վստահ հաղթանակ է տարել Դեմոկրատական կուսակցության առաջնորդ, բանակի պաշտոնաթող գեներալ Սուսիլո Բամբանգ Յուդոյոնոն, որը տարբեր պաշտոններ էր զբաղեցրել Վահիդի ու Մեգավատիի կառավարություններում ։ Նրա կառավարությանը հաջողվել է նշանակալի հաջողությունների հասնել ազգային-կրոնական խնդիրների կարգավորման հարցում․ մասնավորապես 2005 թվականի օգոստոսին Եվրամիության միջնորդությամբ հաշտության է կնքվել ամենահզոր սեպարատիստական կառույցի հետ, որ կոչվում է Շարժում հանուն ազատ Աչեհի ։ 2000-ական թվականների երկրորդ կեսին նշանակալի առաջընթաց է տեղի ունեցել տնտեսական ուղղությամբ․ զգալիորեն վերականգնվել է երկրի ներդրումային գրավչությունը, տնտեսության առանձին ճյուղերի աճի տեմպերը հասել են նախաճգնաժամային մակարդակին ։
2009 թվականի հուլիսին Յոդոյոնոն վերընտրվել է երկրի նախագահի պաշտոնում։ Նրա նոր կառավարությունն ընդհանուր առմամբ շարունակել է Յոդոյոնոյի նախագահության առաջին ժամկետին բնորոշ քաղաքականությունը՝ շեշտը դնելով ազգային-կրոնական խնդիրների կարգավորման և տնտեսության զարգացման վրա ։
2014 թվականի հուլիսի 9-ին անցկաված նախագահական ընտրություններու հաղթել է Ջոկո Վիդոդոն ու Յուսուֆ Կալան, որոնք ներկայացնում են համապատասխանաբար Ինդոնեզիայի պայքարի դեմոկրատական կուսակցությունն ու Գոլկարը։ Նրանց երդման արարողությունը տեղի է ունեցել 2014 թվականի հոկտեմբերի 20-ին ։
Աշխարհագրական դիրք
Ինդոնեզիայի տարածքը կազմում է 1 919 440 կմ² (ըստ տարածքի՝ աշխարհի երկրների շարքում զբաղեցնում է 14-րդ, Հարավարևելյան Ասիայի երկրների շարքում՝ առաջին տեղը) ։ Ինդոնեզիան, որ կղզիների վրա գտնվող ամենամեծ պետությունն է աշխարհում, տեղակայված է հասարակածի երկու կողմերում՝ Մալայան կղզեխմբի կղզիներում ու Նոր Գվինեա կղզու արևմտյան հատվածում և ողողվում է Խաղաղ օվկիանոս և Հնդկական օվկիանոսների ջրերով։ Երկրի կազմում ներառված են 17 508-ից ոչ պակաս կղզիներ (7870 անվանակոչված ու 9634 անանուն կղզիներ), որոնցից 6000-ը բնակելի է։ Ինդոնեզիայի ենթակայության տակ գտնվող ջրային տարածքների (ներքին ջրեր, տարածքային ու կղզեխմբային ջրեր, բացառիկ տնտեսական գոտի) մակերեսը կազմում է 7,9 մլն կմ²։ Կղզիների զգալի մասը պատկանում են Զոնդյան կղզիներին, որոնք իրենց հերթին բաժանվում են Մեծ Զոնդյան և Փոքր Զոնդյան կղզիների։ Մեծ Զոնդյան կղզիների շարքում են Ինդոնեզիայի ամենախոշոր կղզիները՝ Ճավան, Սումատրան, Սուլավեսին և Կալիմանտանը (վերջինիս վրա Ինդոնեզիային պատկանող տարածքներից բացի տեղակայված են Մալայզիայի ու Բրունեյ-Դերուսալամի տարածքները  ։
Ինդոնեզիան ցամաքային սահման ունի Մալայզիայի (Կալիմանտան կղզում), Պապուա Նոր Գվինեայի (Նոր Գվինեա կղզում) և Արևելյան Թիմորի (Թիմոր կղզում)։ Ընդ որում, վերջինիս հետ սահմանակից է երկու տարբեր տարածքներում՝ այդ երկրի հիմնական տարածքի հետ Թիմոր կղզու կենտրոնական հատվածում և արևելաթիմորյան Օկուսի Ամբենո էքսկլավի հետ, որը շրջապատված է Ինդոնեզիայի Արևելյան Փոքր Զոնդյան կղզիների տարածքով։ Ինդոնեզիան ծովային սահմաններ ունի վերոնշյալ երկրների, ինչպես նաև Սինգապուրի, Ֆիլիպինների, Ավստրալիայի և Հնդկաստանի հետ ։
Երկրաբանական կառուցվածք
Ինդոնեզիայի տարածքի մեծ մասը Կայնոզոյի դարաշրջանի ծալքավորության շրջաններ են, միայն որոշ տարածքներ են երկրաբանական տեսանկյունից ավելի հին․ Սումատրայի հյուսիսը և Կալիմանտանի հարավ-արևմուտքը վերաբերում են Մեզոզոյան դարաշրջանի ծալքավորության, Նոր Գվինեա կղզու հարավ-արևմուտքն ու առանձին մոտակա կղզիներ՝ նախամեզոզոյան ծալքավորության տարածքների։ Կառուցվածքում գերակշռում են փոխակերպված ապարները, պալեոզոյան, մեզոզոյան և պալեոգեն-նեոգենյան էֆուզիվ-նստվածքային անջատումներ, որոնք ունեն տարբեր բաղադրություն։ Երկրաբանական կառուցվածքի բնութագրական տարրը կղզիների երկարաձիգ աղեղներն են ու նրանց ուղեկցող խորջրյա օվկիանոսային փողրակները ։
Ինդոնեզիայի գրեթե ողջ տարածքն այսպես կոչված «Խաղաղօվկիանոսյան կրակե օղակի» մաս է, ինչով պայմանավորված է տեկտոնական ակտիվության բարձր մակարդակը։ Երկրի տարբեր շրջաններում պարբերաբար տեղի են ունենում երկրաշարժներ, որոնք հաճախ բավական ուժեղ են։ Պատմության ընթացքում ամենաավերիչը եղել է 2004 թվականի դեկտեմբերի 26-ին Սումատրայի արևմտյան ափին մոտ տեղի ունեցած երկրաշարժը, երբ ստորերկրյա ցնցումների և գլխավորապես դրանց հետևանքով առաջացած ցունամիի հետևանքով Ինդոնեզիայի տարբեր կղզիներում զոհվել է, ըստ տարբեր գնահատականների, 130-170 հազար մարդ ։ Դրանից բացի, երկրի տարածքում կան շուրջ 150 գործող հրաբուխներ, որոնցից ամենախոշորներն են Մերապին, Բրոմոն, Սալակը, Սեմերուն (Ճավա կղզի), Կրակատաուն (Զոնդյան նեղուց), Տամբորան (Սումբավա կղզի) ։ Ինդոնեզիայի պատմության ընթացքում ամենահզոր ժայթքումը, որ եղել է ամենաուժեղը համաշխարհային պատմության մեջ ընդհանրապես, տեղի է ունեցել 1883 թվականին, երբ Կրակատաուի ժայթքման և դրա հետևանքով առաջացած ցունամիի արդյունքում Ճավայում, Սումատրայում և Ճավայական ծովի ոչ մեծ կղզիներում զոհվել է առնվազն 36 հազար մարդ, ավերվել մոտ 300 բնակավայր ։
Ռելիեֆ
Բոլոր խոշոր կղզիների ներքին շրջանները լեռնային են․ Ճավայի և Սումատրայի համար բնութագրական են ուղղաձիգ անընդհատ լեռնաշղթաները գրեթե կղզու ամբողջ երկայնքով, Սուլավեսիի և Կալիմանտանի ու Նոր Գվինեայի ինդոնեզական տարածքների համար՝ լեռնահամակարգերի ավելի բարդ ուրվագծերը։ Ինդոնեզիայի ամենաբարձր գագաթը (որ նաև Օվկիանիայի ամենաբարձր գագաթն է) Պունչակ Ջայա լեռն է (4884 մ), որ տեղակայված է Նոր Գվինեայի արևմտյան հատվածում։ Մակերեսով առավել մեծ հարթավայրային տարածքները գտնվում են Կալիմանտանում ։
Ներքին ջրեր
Գետերը շրջանների մեծ մասում առաջացնում են խիտ ցանց և որպես կանոն, ջրառատ են ամբողջ տարին, թեև նկատելի են սեզոնային տատանումներ։ Ամենաերկար ու ջրառատ գետերը հոսում են Կալիմանտանում․ դրանք են Կապուասը (1143 կմ ), Մահակամը (920 կմ ), Բարիտոն (900 կմ )։ Այդ և այլ գետեր լեռնային տարածքներում առաջացնում են սահանքներ ու ջրվեժներ։ Հարթավայրային գետերի հուները շատ վայրերում ունեն ոչ մշտական սահմաններ ողողատների պատճառով։ Գետերի դեբիտը, որպես կանոն, ենթակա է սոզենային զգալի տատանումների․ անձրևների սեզոնին տեղի են ունենում հորդացումներ, որոնք հաճախ հանգեցնում են մեծամասշտաբ ջրհեղեղների ։ Ամենամեծ լիճը Տոբան է, որ գտնվում է Սումատրա կղզու հյուսիսային հատվածում (շուրջ 1145 կմ²)։ Այն ամենամեծ հրաբխային լիճն է աշխարհում, ունի ավելի քան 500 մ խորություն և պատկանում է աշխարհի ամենախորաջուր լճերի թվին ։
Օգտակար հանածոներ
Երկիրը հարուստ է տարբեր օգտակար հանածոներով։ Նավթի պաշարներ այս կամ այն չափով առկա են գրեթե բոլոր շրջաններում, մասնավորապես Սումատրայում, Ճավայում, Կալիմանտանում, Սուլավեսիում, Սերամում, ինչպես նաև այդ կղզիների ծանծաղուտում։ Բնական գազի հանքավայրերը տեղակայված են Հյուսիսային Սումատրայում (Արուն) և Արևելյան Կալիմանտանում (Բադակ), ինչպես նաև Արևմտյան Իրիանի և Ճավայի մերձափնյա ծանծաղուտներում․ վերջինիս է վերաբերում Հարավարևելյան Ասիայում բնական գազի ամենամեծ հանքավայրը՝ Նատունա Դ-Ալֆան, որը գտնվում է Ճավայական ծովում՝ Ջակարտայից մոտ 1000 կմ դեպի հյուսիս։ Դրանից բացի երկրի տարբեր շրջաններում կան ածխային մեթանի զգալի պաշարներ, որոնց ընդհանուր ծավալը կազմում է շուրջ 13 տրիլիոն քառ․ մետր ։
Կալիմանտանում և Սուլավեսիում կան երկաթի հանքանյութի, Բանկա, Բելիտունգ, Սինգկեպ կղզիներում՝ անագի, Բինտան կղզում՝ բոքսիտի ու ալյումինի, Սուլավեսիում՝ նիկելի, Ճավայում՝ մանգանի պաշարներ ։
Հողեր
Ինդոնեզիայի տարածքի մոտավորապես 80 %-ում գերակշռում են կարմրադեղին լատերիտային և լեռնային լատերիտային հողերը, Կալիմանտանի ու Սումատրայի հարթավայրային շրջաններում տարածված են նաև արևադարձային ճահճային հողերը, իսկ Նոր Գվինեա կղզու արևմտյան հատվածում՝ լատերիտային գլեյները։ Երկրի հարավարևելյան հատվածի մի շարք կղզիներում կան կարմիր լատերիտային հողեր ։
Կլիմա
Խոնավության մակարդակը բավական բարձր է, և միջինը կազմում է շուրջ 80 %։ Տեղումների տարեկան ծավալը տատանվում է 1800-3200 մմ հարթավայրային շրջաններում, իսկ որոշ լեռնային շրջաններում հասնում է մինչև 6100 մմ։ Ընդ որում՝ երկրի տարածքի մեծ մասի համար բնութագրական է երկու եղանակաների այս կամ այն չափով արտահայտված հերթափոխումը՝ անձրևային (նոյեմբեր-դեկտեմբերից մինչև մարտ-ապրիլ) և չորային (ապրիլ-մայիսից մինչև հոկտեմբեր-նոյեմբեր), որ կապված է հասարակածային մուսսոնների փոխվելու հետ։ Չորային եղանակի ընթացքում տեղումները կամ բացակայում են, կամ լինում են զգալիորեն ավելի քիչ։ Անձրևները հաճախ լինում են տեղատարափ և ուղեկցվում ամպրոպով ։
Ընդհանուր բնութագիր
Ինդոնեզիայի բնությունն աչքի է ընկնում բացառիկ բազմազանությամբ․ աշխարհի ցամաքային տարածության 1,3 %-ից ոչ ավելին կազմող տարածքում հանդիպում են երկրագնդի կենսաբանական տեսակների 17 %-ը։ Իր տարածքում հանդիպող կենսաբանական տեսակների թվով Ինդոնեզիան զբաղեցնում է երկրորդ տեղը Բրազիլիայից հետո ։
Ինդոնեզիայի էկոհամակարգի կարևորագույն առանձնահատկությունը նրա կենսաբանաաշխարհագրական գոտիականությունն է, որը որոշվում է Ուոլեսի գծով, որ անցնում է հյուսիսից հարավ Կալիմանտան ու Սուլավեսի կղզիների, ապա Բալի և Լոմբոկ կղզիների միջև ընկած տարածքով։ Նրանից արևմուտք ընկած կղզիների մեծ մասում, որոնք նախապատմական ժամանակաշրջանում միացած էին մայրցամաքային Հարավարևելյան Ասիային և նրա հետ կազմում էին Սունդալանդ կենսաբանաաշխարհագրական տարածաշրջանը, ժառանգել են հիմնականում ասիական տիպի բուսական ու կենդանական աշխարհ։ Ուոլեսի գծից արևելք գտնվող Նոր Գվինեան և նրան հարող մի շարք կղզիներ, որոնք նախկինում Ավստրալիայի հետ միասին կազմել են մեկ մայրցամաք՝ Սահուլը, բնակեցված են հիմնականում ավստրալիականին մոտ տեսակներով։ Սակայն բնության տեսակետից առավել ինքնատիպը Ուոլեսի գծի երկու կողմերում ընկած տարածքներն են, այսպես կոչված Ուոլեսիան, որը ներառում է Սուլավեսին, Մոլուքյան կղզիներն ու Փոքր Զոնդյան կղզիների մեծ մասը։ Ուոլեսիան, որ կենսաբանաաշխարհագրական պլանում անցումային գոտի է սունդալենդյան ու սուհարյան տարածաշրջանների միջև, ունի և՛ մեկի, և՛ մյուսի բնորոշ գծերից՝ արտահայտված տարբեր չափով, ինչպես նաև մի շարք առանձնահատկություններ․ հենց այդ տարածքում է հանդիպում Ինդոնեզիայի էնդեմիկ տեսակների մեծ մասը ։
Բուսականություն
21-րդ դարի սկզբում Ինդոնեզիայում հանդիպող բուսատեսակների քանակը գնահատվել է մոտավորապես 28 հազար։ Երկրի տարածքի առնվազն 60 %-ը ծածկված է խոնավ մշտադալար հասարակածային անտառներով, ընդ որում՝ առավել անտառածածկ են Կալիմանտանի ու Նոր Գվինեայի ինդոնեզական տարածքները, իսկ հարաբերական չափումներով ամենաքիչ անտառները գտնվում են Ճավայում ։
Հասարակածային անտառները բնութագրական են ինչպես հարթավայրային, այնպես էլ լեռնային տարածքների համար։ Ծովի մակարդակից մինչև մոտավորապես 1500 մետր բարձրության վրա հիմնականում աճում են թզենիներ, տարբեր դիպտերոկարպներ, Altingiáceae, պանդանուսներ, արմավենիներ, ձարխոտեր, բամբուկներ։ Մինչև 2500-3000 մետր բարձրության վրա տարածված են լեռնային-արևադարձային անտառներ մշտադալար լայնատերևավորների և մերկասերմ ծառերի գերակշռությամբ, ավելի բարձր՝ լեռնային անտառներ, թփուտներ ու տարբեր խոտաբույսեր։ Մերձափնյա ցածրադիր շրջաններում (Կալիմանտանում, Նոր Գվինեայում, քիչ չափով՝ Սումատրայում) լայնորեն տարածված են մանգրովային մացառուտները։ Երկրի հարավարևելյան հատվածի կղզիներում կան նաև տերևաթափ արևադարձային անտառներ և սավաննաներ, որոնք հաճախ ձևավորվում են անտառների հատումից հետո։ Անտառների մակերեսը նվազում է մարդու տնտեսական գործունեության ազդեցությամբ․ առավել բարձր տեմպերով այդ գործընթացը տեղի է ունենում Ճավայում և Սումատրայում ։
Կենդանական աշխարհ
Ինդոնեզիան ունի ամենահարուստ ֆաունան աշխարհի երկրների շարքում ։ Բազմազանությամբ աչքի են ընկնում Ինդոնեզիայում հանդիպող կենդանիների գրեթե բոլոր դասերը։ 21-րդ դարի սկզբում այնտեղ գրանցվել են 515 տեսակի կաթնասուններ, 1531 տեսակի թռչուններ, 122 տեսակի թիթեռներ, ավելի քան 600 տեսակի սողուններ և ավելի քան 270 տեսակի երկկենցաղներ։ Ընդ որում՝ էնդեմիկներ են մասնավորապես կաթնասունների 39 %-ը և թռչունների 36 %-ը։ Առավել հայտնի էնդեմիկների թվում են կոմոդյան վարանը, Կուլի եղջերուն, բաբիրուսան, տոնկյան մակական ։
Բազմաթիվ կենդանիներ գտնվում են վտանգի տակ, որոշ տեսակների պոպուլյացիաների կրճատվում են բավական արագ տեմպերով։ Այսպես, միայն կաթնասուններից 140 տեսակ Բնության պահպանության միջազգային միության կողմից դասակարգվել է որպես վտանգի տակ գտնվող, դրանցից 15-ը համարվում է անհետացման եզրին գտնվող։ Վերջիններիս թվում են այնպիսի կենդանիներ, ինչպիսիք ե օրանգուտանը, ճավայական ռնգեղջյուրը, Սումատրայի վագրը ։
Վարչական բաժանում
Ինդոնեզիայի վարչական բաժանումը կարգավորվում է սահմանադրությամբ և գործող օրենսդրությամբ։ 2013 թվականի հունվարի դրությամբ՝ այդ ոլորտում հիմնական իրավական ակտը 2004 թվականի № 32 օրենքն է տեղական ինքնակառավարման մասին։ Դրանից բացի, հատուկ շրջաններից ու պրովինցիաներից յուրաքանչյուրի կարգավիճակը կարգավորվում է առանձին օրենքներով ։
Ինդոնեզիան բաժանվում է 32 պրովինցիաների (provinsi), որոնցից երեքը (Աչեհ, Պապուա և Արևմտյան Պապուա) ունեն հատուկ կարգավիճակ, և երկու հատուկ վարչական միավորների, որոնք կարգավիճակով հավասարեցված են պրովինցիաներին․ դրանք են Ջակարտա մայրաքաղաքային հատուկ շրջանն ու Ջոկյակարտա հատուկ շրջանը։ Յուրաքանչյուր պրովինցիա և հատուկ շրջան կառավարում է նահանգապետը (gubernur), որն ընտրվում է բնակչության կողմից 5 տարով (մինչև 2005 թվականն ընտրվում էր օրենսդիր իշխանության տեղական մարմնի կողմից)։ Պրովինցիաներում և հատուկ շրջաններում օրենսդիր իշխանության բարձրագույն մարմինները ժողովրդական ներկայացուցիչների տեղական խորհուրդներն են, որոնք ընտրվում են բնակչության կողմից նույնպես հինգ տարով ։
1969 թվականին Ինդոնեզիայի պրովինցիա է հայտարարվել Նոր Գվինեա կղզու արևմտյան հատվածը, որը գրավվել է Նիդերլանդների հետ 1961-1962 թվականներին տեղի ունեցած կոնֆլիկտի արդյունքում (անվանումը՝ «Արևմտյան Իրիան» 1969-1973 թվականներին, «Իրիան Ջայա» 1973-2002 թվականներին)։ Պրովինցիայի կարգավիճակ է ունեցել նաև 1975 թվականին Ինդոնեզիայի կողմից օկուպացված Արևելյան Թիմորը նախքան այդ տարածքի առանձնացումն Ինդոնեզիայից 1999 թվականին ։
1990-ական թվականների վերջի քաղաքական և սոցիալ-տնտեսական ճգնաժամի համատեքստում մի շարք շրջաններում ազգային-կրոնական հակասությունների կտրուկ սրացումը և սեպարատիստական տրամադրությունների աճն Ինդոնեզիայի կառավարությանը դրդել է կատարել միջոցառումների համալիր պետական իշխանության ապակենտրոնացման և երկրի վարչատարածքային բաժանման ապախոշորացման ուղղությամբ։ Նրա կարևորագույն տարրն է դարձել 1999-2007 թվականներին նոր պրովինցիաների ստեղծումը՝ Պապուա, Արևմտյան Պապուա, Բանտեն, Ռիաու կղզեխումբ, Գորոնտալո։ Պրովինցիայի կարգավիճակ է շնորհվել Աչեհին, որը մինչ այդ հատուկ շրջան էր։ 2012 թվականին ստեղծվել է Հյուսիսային Կալիմանտան պրովինցիան ։
Ջակարտայի, Ջոկյակարտայի և երեք պրովինցիաների (Աչեհ, Պապուա և Արևմտյան Պապուա) հատուկ կարգավիճակը ենթադրում է այդ տարածքների իշխանություններին որոշակի լրացուցիչ լիազորությունների շնորհում սոցիալական, մշակութային, հոգևոր և այլ ոլորտներում։ Աչեհում, մասնավորապես, Ինդոնեզիայի ազգային օրենսդրության հետ միասին գործում են (սահմանափակումներով) շարիաթի օրենքները ։
Պրովինցիաները բաժանվում են շրջանների (կաբոպատեն, kabupaten) և շրջաններին հավասարեցված մունիցիպալիտետների (կոտա, kota), որոնց կազմում առանձնացվում են խոշոր քաղաքները։ Շրջանները ղեկավարում են ռեգենտները (բուպատի, bupati), մունիցիպալիտետները՝ քաղաքապետները (վալիկոտա, walikota)։ Ռեգենտների ու քաղաքապետների լիազորությունները հավասարազոր են և երկուսն էլ ընտրվում են բնակչության կողմից հինգ տարով ։ Ջակարտա մայրաքաղաքային շրջանն ունի հատուկ վարչական կառուցվածք․ այն բաժանվում է հինգ քաղաքային վարչական շրջանների (kota administrasi) և մեկ վարչական շրջանի (kabupaten administrasi)։ Այդ վարչական միավորներն ունեն ինքնավարության որոշակիորեն ավելի ցածր մակարդակ, քան սովորական քաղաքային մունիցիպալիտետներն ու շրջանները, նրանց քաղաքապետներն ու ռեգենտները նշանակվում են Ջակարտայի նահանգապետի կողմից ։
Շրջաններն ու մունիցիպալիտետները բաժանվում են կեչամատանների (kecamatan), որոնք ղեկավարում են ռեգենտների կամ քաղաքապետների կողմից նշանակված չամատները (camat)։ Շրջաններում նույնպես կան օրենսդիր իշխանության մարմիններ՝ ժողովրդական ներկայացուցիչների խորհուրդներ ։ Պապուա և Արևմտյան Պապուա պրովինցիաներում շրջանը կոչվում է դիստրիք (distrik), նրա ղեկավարը՝ դիստրիքի ղեկավար (կեպալա դիստրիք, kepala distrik) ։
Կեչամատանները բաժանվում են գյուղերի (տարածքի մեծ մասում դրանք կոչվում են դեսա (desa), որոշ տարածքներում օրենսդրորեն ամրագրված են տեղական անվանումները), ինչպես նաև կելուրահան (kelurahan) կոչվող բնակավայրերի։ Գյուղերն ունեն մեծ ինքնավարություն, քան կելուրահանները, նրանց ղեկավարները, որոնք մեծ մասամբ կոչվում են կեպալա դեսա (kepala desa), ընտրվում են տեղի բնակչության կողմից, ի տարբերություն կելուրահաններ ղեկավարների՝ լուրահների (lurah), որոնց նշանակում են կեչամատանների ղեկավարները ։
Թվաքանակ, տեղաբաշխում
2010 թվականի մայիս-հունիս ամիսներին անցկացված համազգային մարդահամարի տվյալներով՝ Ինդոնեզիայի բնակչությունը կազմել է 237 556 363 մարդ, իսկ ըստ գնահատողական տվյալների, որ հանվել են բնակչության աճի առկա տեմպերի հաշվարկներից, մինչ 2011 թվականի հուլիս բնակչության թվաքանակն աճել է մինչև 245 613 043 մարդ ։ 2015 թվականին երկրի բնակչությունը կազմել է 255 759 408 մարդ ։ Այդպիսով, Ինդոնեզիան ամենաշատ բնակչություն ունեցող երկիրն է Հարավարևելյան Ասիայում և բնակչության թվաքանակով աշխարհում զբաղեցնում է չորրորդ տեղը ։
Բնակչության միջին խտությունը կազմում է (2010 թվականի մարդահամարի տվյալների հիման վրա կատարված հաշվումների համաձայն) շուրջ 124 մարդ/կմ², ընդ որում՝ բնակչությունը տեղաբաշխված է խիստ անհավասար․ ինդոնեզացիների 57,5 %-ն ապրում է Ճավայում, որն զբաղեցնում է երկրի տարածքի 7 %-ից էլ քիչ, ինչի արդյունքում կղզին ամենախիտ բնակեցվածներից մեկն է աշխարհում (ավելի քան 1000 մարդ/կմ²) ։ Նվազագույն խտությունը Մոլուքյան կղզիներում է, որտեղ բնակվում է երկրի բնակչության 0,8 %-ը (34 մարդ/կմ²)։ Վարչատարածքային միավորներից բնակչության առավել մեծ խտությունը գրանցվել է Հատուկ մայրաքաղաքային շրջանում՝ ավելի քան 14 400 մարդ/կմ², նվազագույնը՝ Պապուա պրովինցիայում՝ 8 մարդուց էլ քիչ մեկ կմ² տարածքում ։
Երկրի տարածքում բնակչության առավել հավասար բաշխման նպատակով Ինդոնեզիայի բնակչությունը 1950-ական թվականներից սկսել է իրականացնել տրանսմիգրացիաների լայնամասշտաբ ծրագիր՝ խիտ բնակեցված տարածքներից (Ճավա, Մադուրա, Բալի) մարդկանց տեղափոխում քիչ բնակչություն ունեցող կղզիներ (Կալիմանտան, Նոր Գվինեա, Մոլուքյան կղզիներ)։ Այդ ծրագրի շրջանակներում մինչ 2000-ական թվականների սկիզբ վերաբնակեցվել է առնվազն 5,5 մլն մարդ, որոնց գրեթե կեսը՝ 1970-1980-ական թվականներին ։
Աճի տեմպեր, տարիքային և գենդերային կազմ
Ինդոնեզիայի անկախության ողջ ընթացքում նրա համար բնութագրական է եղել բնակչության բավական բարձր աճի տեմպը, որը որոշ չափով նվազել է 1980-ական թվականներից ընտանիքի պլանավորման պետական ծրագրի շնորհիվ ։ 2011 թվականի գնահատողական տվյալների համաձայն՝ բնակչության աճի տեմպը կազմել է 1,069 % (110-րդ տեղն աշխարհում) ծնելիության 18,1 (104-րդ տեղն աշխարհում) և մահացության 6,1 (155-րդ տեղն աշխարհում) մակարդակի դեպքում ։ Ըստ ՄԱԿ-ի պրոֆիլային մասնագետների կանխատեսումների՝ մոտակա տասնամյակներում Ինդոնեզիայի բնակչության աճն աստիճանաբար նվազելու է, և 2055 թվականին հասնելով իր առավելագույն արժեքին (295 մլն մարդ)՝ Ինդոնեզիայի բնակչության թվաքանակը կսկսի նվազել ։
Ինդոնեզիայի բնակչության աճի դինամիկա
Բնակչության տարիքային կազմը հատուկ է զարգացող երկրներին։ Գլխավոր առանձնահատկությունը երիտասարդության մեծ մասնաբաժինն է․ Ինդոնեզիայի բնակիչների միջին տարիքը կազմում է 28 տարեկան։ Ինդոնեզացիների 27,3 %-ը 15 տարեկանից փոքր է, 66,5 %-ը՝ 15-65 տարեկան է, 6,1 %-ը՝ 65 տարեկանից մեծ ։
Բնակչության գենդերային կազմը գրեթե հավասարաչափ է, սեռերի հարաբերակցությունը կազմում է 1,01 вժտղամարդկանց օգտին։ Այդ ցուցանիշի փոփոխությունը տարբեր տարիքային խմբերում ընդհանուր առմամբ համապատասխանում է համաշխարհային տենդենցին․ 1,05 ծննդյան պահին, 1,04 տասնհինգ տարեկանից փոքր երեխաների համար, 15 лет, 1,01՝ 15-64 տարեկանների համար և 0,79՝ 65 տարեկանից մեծերի համար։ Ընդ որում՝ բավական նկատելի են այդ թվի տատանումները երկրի տարբեր շրջաններում․ եթե Պապուա և Արևմտյան Պապուա պրովինցիաներում այն կազմում է 1,12-1,13, ակա Արևմտյան Փոքր Զոնդյան կղզիներում՝ 0,94 ։
Ազգային կազմ
Ինդոնեզիայում ապրում են շուրջ 300 ժողովուրդներ, որոնց մեծ մասը պատկանում են ավստրոնեզիական խմբին։ Նրանց թվին են պատկանում մասնավորապես երկրի թվաքանակով ամենամեծ ազգերը՝ ճավացիները (21-րդ դարի ակսբի դրությամբ՝ կազմում են բնակչության ավելի քան 40 %-ը), սունդանցիները (շուրջ 15 %), մադուրցիները (շուրջ 4 %), մինանգկաբաուները (շուրջ 3 %), բուգիսները (շուրջ 2,5 %) ։ Նրանցից բացի երկրի արևելյան շրջաններում, մասնավորապես Նոր Գվինեայում և նրան հարող կղզիներում, ապրում են մելանեզիացիական խմբին պատկանող ազգություններ, որոնք մեծ մասը պապուասներ են ։ Ինդոնեզիայի բնիկ ժողովուրդների մեծ մասն ապրում է իր պատմական բնակության շրջաններում, սակայն միգրացիոն դինամիկայի աճին զուգահեռ մեծանում է ոչ ավանդական տարածքներում ապրողների թիվը։ Այդ գործընթացն առավել նկատելի է ճավացիների մոտ․ իրենց մեծաթիվ լինելու շնորհիվ առաջատար տեղ գրավելով երկրի կյանքի ոլորտների մեծ մասում և առավել ակտիվորեն մասնակցելով տրանսմիգրացիաների ծրագրին՝ նրանց թիվը զգալի է դարձել երկրի բոլոր շրջաններում ։
Ինդոնեզիայի ոչ բնիկ ժողովուրդների թվում առավել մեծաթիվը չինացիներն են, որ ապրում են երկրի գրեթե բոլոր շրջաններում, գերազանցապես խոշոր քաղաքներում․ նրանց թվաքանակը, ըստ տարբեր գնահատականների, կազմում է 2,5-7 մլն։ Ինդոնեզիայում բնակվող չինացիների ստույգ թվաքանակի որոշումը հատկապես խնդրահարույց է այն հատուկ դրության պատճառով, որ նրանք երկար ժամանակ զբաղեցրել են երկրի կյանքում․ սկսելով ակտիվորեն վերաբնակվել Ինդոնեզիայում 16-րդ դարում՝ նրանք ավանդաբար վերահսկել են տնտեսության զգալի մասը, ինչն ազդել է բնիկների հետ նրանց հարաբերությունների վրա։ Տեղի բնակիչների հետ սոցիալ-մշակութային հակասությունները դաժան խտրականության հետ միասին, որին ենթարկվել են չինացիները Սուհարտոյի նախագահության շրջանում (ներառյալ ազգային լեզվի օգտագործման լիակատար արգելքը) նրանցից շատերին ստիպել են հրաժարվել իրենց ազգային ինքնությունից, ծայրահեղ դեպքում՝ հրապարակայնորեն ։
Երկրի տարբեր շրջաններում, հիմնականում խոշոր քաղաքներում բնակվում են Հնդկաստանից ու արաբական երկրներից ներգաղթածների նշանակալի համայնքներ, ինչպես նաև եվրոպական ու եվրոպա-ինդոնեզական խառը ծագում ունեցող քիչ թվով մարդիկ։
Լեզուներ
Ինդոնեզիայի պետական լեզուն ինդոնեզերենն է (Bahasa Indonesia), որը պատկանում է ավստրոնեզիական լեզվաընտանիքի ինդոնեզական ճյուղին ։ Նրա կարգավիճակը կարգավորվում է սահմանադրությամբ և գործող օրենսդրությամբ ։ Գրային համակարգը հիմնված է լատիներենի այբուբենի վրա   ։
Ինդոնեզերենը պարտադիր առարկա է երկրի բոլոր միջնակարգ ուսումնական հաստատություններում։ Այս կամ այն չափով ինդոնեզերենին տիրապետում են երկրի գրեթե բոլոր չափահաս բնակիչները, իսկ նրա ակտիվ կրողների թիվը 2009 թվականի դրությամբ կազմում է առնվազծ 144 միլիոն, ինչը կազմում է երկրի բնակչության 60 %-ը ։ Սակայն առօրյա կյանքում պետական լեզվով հաղորդակցվում է երկրի բնակչության փոքր մասը (ըստ տարբեր գնահատականների՝ 12-20 %)․ ընտանեկան միջավայրում ինդոնեզացիների մեծ մասը շփվում է իր տեղի մայրենի լեզվով։ Երկրի բնակիչների մեծ մասը երկլեզու է, նույն մակարդակով տիրապետում են մայրենի և պետական լեզուներին, շատերը երկուսն էլ համարում են մայրենի ։
Ինդոնեզերենը զարգացել է 20-րդ դարի սկզբում մալայերենի վերբարբառային հիմքի վրա, որը պատմականորեն օգտագործվել է որպես լինգվա ֆրանկա Մալայական կղզեխմբի կղզիներում։ Նրա ժողովրդականացմանը զգալիորեն նպաստել է միջազգային հաղորդակցման այլընտրանքային միջոցի բացակայությունը․ մետրոպոլիայի լեզուն՝ հոլանդերենը, գաղութացման ընթացքում լայն տարածում չի գտել տեղի բնակչության շրջանում։ Սկզբում լեզուն շարունակել է կոչվել մալայերեն, «ինդոնեզերեն» հասկացությունը լայն շրջանառության մեջ է մտել 1928 թվականի հոկտեմբերի 27-28-ին կայացած երիտասարդական կազմակերպությունների կոնգրեսից հետո ։
Ինչպես կոնտակտային լեզուների մեծ մասը, այնպես էլ ինդոնեզերենն ունի պարզեցված ձևաբանություն և հնչյունաբանություն։ Երկրի անկախության հաստատումից առաջ ինդոնեզերենում օգտագործվել է գերազանցապես արաբերենի գրային համակարգ և որպես տարբերակ՝ լատինականը, 1945 թվականին լատիներենի այբուբենն օրենքով հաստատվել է որպես միակ գրային համակարգ ։
2018 թվականի դրությամբ՝ Ինդոնեզիայում կա 707 կենդանի լեզու ։ Տասներկու լեզու համարվում են մեռած, քանի որ նրանց կրողները վերջին անգամ գրանցվել են 20-րդ դարում ։ Առավել տարածված տեղական լեզուներն են ճավայերենը, սունդաներենը, մադուրյան լեզուն, որոնք համապատասխանաբար ունեն ավելի քան 80 մլն, 30 մլն և 13 մլն կրողներ ։ Լեզուների տեսանկյունից ամենամեծ բազմազանությամբ աչքի են ընկնում Իրիան կղզու արևմտյան հատվածը և նրան կարակից կղզիները, որտեղի բնակիչները խոսում են առնվազն 270 պապուասյան լեզուներով ։
Կրոնական կազմ
Ինդոնեզիան աշխարհիկ պետություն է, երկրի սահմանադրությունը երաշխավորում է դավանանքի ազատություն ։ Դրա հետ միաժամանակ, համաձայն 1965 թվականին ընդունված սահմանադրության, պետության աջակցությունն ու պաշտպանությունը նախատեսող հատուկ կարգավիճակ է շնորհվել երկրի հիմնական կրոններին՝ իսլամին, բողոքականությանը, կաթոլիկությանը, հինդուիզմին, բուդդիզմին ու կոնֆուցիականությանը՝ նշելով, որ կարող են գոյություն ունենալ այլ հավատալիքներ ։ 1967-2000 թվականներին երկրում գործել է կունֆուցիականության ծեսերի հրապարակային կատարման պաշտոնական արգելք ․ այդ ժամանակաշրջանում ինդոնեզական պաշտոնական վիճակագրությունը վերլուծել է երկրի հինգ կրոններին (իսլամ, բողոքականություն, կաթոլիկություն, հինդուիզմ և բուդդիզմ) վերաբերող տվյալները, իսկ մյուսները, այդ թվում նաև կոնֆուցիականությունը, մարդահամարների և այլ պաշտոնական վիճակագրական ուսումնասիրությունների ժամանակ ընդգրկվել է «այլ հավատալիքների» շարքում ։
Բնակչության բացարձակ մեծամասնությունը՝ ավելի քան 88 %, դավանում է իսլամ, որն այդտեղ տարածվել է հիմնականում 13-16-րդ դարերում, ինչի շնորհիվ Ինդոնեզիան խոշորագույն մուսուլմանական երկիրն է աշխարհում ։ Ինդոնեզիայի գրեթե բոլոր մուսուլմանները սուննիներ են, քիչ թվով շիաներ (շուրջ 1 մլն) ապրում են միմյանցից անջատ, հիմնականում Ճավայում ։ Շիական փոքրամասնության ներկայացուցիչները, որպես կանոն, առանց կոնֆլիկտների ապրում են շրջապատի սուննիների հետ։ Իսլամի այդ երկու ճյուղերի ներկայացուցիչների միջև փոխըմբռնման ամրապնդման և երկխոսության ձևավորման համար 2011 թվականի մայիսին Ջակարտայում Ինդոնեզիայի կառավարության աջակցությամբ հիմնադրվել է Սուննի-շիական աստվածաբանական խորհուրդը ։
Քրիստոնեությունը երկրում տարածվել է գաղութային ժամանակաշրջանում եվրոպացի, հիմնականում հոլադացի ու պորտուգալացի միսիոներների գործունեության արդյունքում։ 21-րդ դարի սկզբի դրությամբ՝ քրիստոնյա է Ինդոնեզիայի բնակչության 8,7 %-ը, որի 5,7 %-ը բողոքականներ են, 3 %-ը՝ կաթոլիկներ։ Քրիստոնյաների թվաքանակի և քրիստոնեական եկեղեցիների վերաբերյալ կառավարության տվյալները տարբեր են։ Այսպես, Ջոն Գ․ Մելթոնի «Աշխարհի կրոնները» հանրագիտարանի տվյալների համաձայն՝ քրիստոնյաները կազմում են երկրի բնակչության 12,1 %-ը ։ Ամենամեծ համայնքներն ունեն հիսունականները (9,45 մլն ), ռեֆորմատորները (6,8 մլն), կաթոլիկները (6,65 մլն ) և լյութերականները (5,8 մլն )։ Քրիստոնյաներն ապրում են երկրի շրջանների մեծ մասում, առավել մեծ համայնքները գտնվում են Ջակարտայում, Սուլավեսիում, Մոլության կղզիներում, Հյուսիսային Սումատրայում, Արևմտյան Թիմորում և Նոր Գվինեայում ։
Բնակչության շուրջ 2 %-ը հինդուիստներ են, որոնք մեծ մասը կազմում են Բալիի բնակիչները, որոնք ժամանակին չեն ընդունել իսլամ, ի տարբերություն իրենց հարևան ժողովուրդների ։ Մոտավորապես մեկական տոկոս են կազմում բուդդիստներն ու կոնֆուցիականները, որոնք հիմնականում էթնիկ չինացիներ են ։ Ժամանակակից քաղաքակրթության հետ առավել քիչ կապ ունեցող որոշ վայրերի, առաջին հերթին Կալիմանտանի, Նոր Գվինեայի, Սուլավեսիի ու Մոլուքյան կղզիների բնիկները դավանում են անիմիզմ և հեթանոսության տարբեր ձևեր։ Տեղական ավանդական հավատալիքները այս կամ այն չափով պահպանվում են նաև երկրի այլ շրջաններում ։
Պետական կառուցվածքի հիմքեր
Ինդոնեզիան նախագահական տիպի ունիտար հանրապետություն է։ Երկրի հիմնական օրենքը սահմանադրությունն է, որն ընդունվել է 1945 թվականին։ 1945 թվականին ընդունված սահմանադրությունը չեղարկվել է 1950 թվականին, ապա վերականգնվել 1959 թվականին և ներկայում գործում է մի շարք փոփոխություններով, որոնցից հիմնականներն ընդունվել են 1998, 1999 և 2001 թվականներին ։ Այդ ուղղումները, որ կրում են լիբերալ-դեմոկրատական բնույթ, ստացել են միջազգային նշանակալի արձագանք։ Մանսավորապես դրանք հիմք են հանդիսացել, որ «Freedom House» միջազգային իրավապաշտպանական կազմակերպությունն Ինդոնեզիան դասակարգի որպես «ազատ երկիր» ։
Ինդոնեզական պետականության հիմնական ինստիտուտները ձևավորվել են երկրի անկախության առաջին տարիներին։ Դրա հետ միաժամանակ նրանց գործելու իրավական նորմերը զգալի փոփոխությունների են ենթարկվել 1990-ական թվականների վերջի և 2000-ական թվականների սկզբի լիբերալ-դեմոկրատական վերափոխումների ընթացքում։ Այդ փոփոխություններն իրականացվել են ինչպես սահմանադրության մեջ լրացումներ կատարելով, այնպես էլ իրավական ակտերի փաթեթի ընդունմամբ, որոնք Ինդոնեզիայում հայտնի են որպես «Քաղաքական օրենքներ» (Undang-Undang Politik)։ Բարեփոխումների հիմնական արդյունքը եղել է զինված ուժերի հեռացումը քաղաքական գործունեությունից, երկրում իրական բազմակուսակցության ու ուղղակի նախագահական ընտրությունների ներդրումը, իշխանության օրենսդիր մարմինների դերի մեծացումը։
Գործադիր իշխանություն
Երկրի ղեկավարն ու գործադիր իշխանության գլխավորը նախագահն է։ Երկրի ղեկավարի պարտականությունները կատարելու հարցում նախագահին օգնում է փոխնախագահը։ Վերջինս զբաղեցնում է նախագահի պաշտոնը նրա մահվան կամ պաշտոնից ազատվելու դեպքում ։
Ինդոնեզիայի նախագահն ու փոխնախագահն ընտրվում են հինգ տարի ժամկետով համընդհանուր ուղղակի ընտրությունների ժամանակ կատարվող գաղտնի քվեարկությամբ․ նույն մարդը չի կարող զբաղեցնել նախագահի պաշտոնը երկուսից ավելի անգամ անընդմեջ ։ Նախագահի ուղղակի համաժողովրդական ընտրությունը և պաշտոնն զբաղեցնելու ժամկետը կարգավորող սահմանադրական նորմերն ընդունվել են 2001 թվականին․ դրանից առաջ երկրի նախագահն ընտրվել է հինգ տարին մեկ անգամ Ժողովրդական խորհրդակցական կոնգրեսի նիստում և կարող էր վերընտրվել անսահմանափակ անգամներ ։
Նախագահը ձևավորում և գլխավորում է կառավարությունը ։ Կառավարության կազմում ընդգրկվում են նախարար-համակարգողները (յուրաքանչյուրը վերահսկում է մի քանի նախարարություն և գերատեսչություն), նախարարները (գլխավորում են նախարարություններ), պետական նախարարները (գլխավորում են տարբեր գերատեսչություններ, վերահսկում են պետական տարբեր ծրագրեր կամ էլ կատարում են հատուկ հանձնարարություններ), պետական քարտուղարը (նախագահական վարչության գլխավորը) և գերատեսչությունների ղեկավարները, որ չունեն նախարարի պաշտոն, սակայն իրենց կարգավիճակով պաշտոնապես հավասարեցված են նախարարներին։ Կառավարության թվային կազմն ու կառուցվածքը սահմանված չեն օրենսդրությամբ և որոշվում են նախագահի կողմից ։
Օրենսդիր իշխանություն
Ինդոնեզիայում օրենսդիր իշխանության բարձրագույն օրգանը Ժողովրդական խորհրդակցական կոնգրեսն է (ԺԽԿ, Majelis Permusyawaratan Rakyat, MPR)։ Վերջինս մշտական գործող կառույց չէ, նիստի է հրավիրվում է հինգ տարին առնվազն մեկ անգամ և կազմված է երկու պալատներից՝ Ժողովրդական ներկայացուցիչների խորհրդից (ԺՆԽ, Dewan Perwakilan Rakyat, DPR) և Շրջանների ներկայացուցիչների խորհրդից (ՇՆԽ, Dewan Perwakilan Daerah, DPD) ։
Իր կանոնավոր նիստերում Ժողովրդական խորհրդակցական կոնգրեն անցկացնում է ընտրված նախագահի ու փոխնախագահի երդմնակալությունը և հաստատում նախագահի կողմից առաջարկված պետական կուրսի հիմնական ուղղությունները առաջիկա հինգ տարվա համար։ Նախագահը պատասխանատվություն է կրում Ժողովրդական խորհրդակցական կոնգրեսի առաջ, իսկ վերջինս կարող է նախագահին հայտարարել իմպիչմենտ՝ դրա համար անցկացնելով արտահերթ նիստ ։
Ժողովրդական խորհրդակցական կոնգրեսի նիստերի միջև ընկած ընդմիջումների ժամանակ օրենսդիր գործառույթները կատարում է Ժողովրդական ներկայացուցիչների խորհուրդը, որը փաստացիորեն մշտական գործող միապալատ խորհրդարան է ։ Ժողովրդական ներկայացուցիչների խորհրդի լիազորությունների մեջ են մտնում օրենքների մշակումը, ընդունումն ու դրանց կատարման վերահսկումը, պետական բյուջեի հաստատումը, միջազգային պայմանագրերի մի մասի վավերացումը։ Ժողովրդական ներկայացուցիչների խորհրդի պատգամավորներն ընտրվում են հինգ տարի ժամկետով համընդհանուր ուղղակի խորհրդարանական ընտրություններում, որ անցկացվում են համամասնական կարգով բազմամանդատ շրջաններում։ Խորհրդի թվայի կաազմը, որ կարգավորվում է գործող օրենսդրությամբ, բազմիցս փոփոխվել է այդ մարմնի գոյության տարիների ընթացքում։ 2014 թվականի խորհրդարանական ընտրությունների արդյունքում ձևավորված և 2014 թվականի հոկտեմբերին երդում տված խորհրդի կազմում ընդգրկվել է 560 մարդ, խորհրդարան անցած տասը կուսակցություններ պատգամավորների կողմից ձևավորվել են տասը խմբավորումներ, իսկ Ժողովրդական ներկայացուցիչների խորհրդի նախագահ է դարձել Սետյա Նավանտոն   ։
Շրջանների ներկայացուցիչների խորհուրդը նոր կառույց է Ինդոնեզիայի քաղաքական համակարգում և ստեղծվել է 2004 թվականին։ Նախքան այդ Ժողովրդական խորհրդակցական կոնգրեսի կազմում Ժողովրդական ներկայացուցիչների խորհրդի պատգամավորներից բացի ընդգրկվել են իշխանության տեղական օրենսդիր մարմինների, տարբեր հասարակական կազմակերպությունների, ինչպես նաև քաղաքական կուսակցությունների ու զինված ուժերի ներկայացուցիչներ՝ համապատասխան Ժողովրդական ներկայացուցիչների խորհրդում վերջիններիս պատգամավորների թվի, ընդ որում՝ Ժողովրդական խորհրդակցական կոնգրեսի կազմում ընդգրկված և Ժողովրդական ներկայացուցիչների խորհրդի անդամ չհանդիսացող պատգամավորների խումբը չի եղել քաղաքական ինքնուրույն կառույց և չի ունեցել որևէ անվանում։
Իր լիազորությունների ծավալով Շրջանների ներկայացուցիչների խորհուրդն զգալիորեն զիջում է Ժողովրդական ներկայացուցիչների խորհրդին։ Նրա պարտականությունների մեջ են մտնում երկրի վարչական-տարածքային կառուցվածքի, շրջանային ինքնավարության հարցերին, շրջանների տնտեսական, սոցիալական ու մշակութային զարգացմանը վերաբերող օրինագծերի մշակումը դրանք Ժողովրդական ներկայացուցիչների խորհրդին փոխանցելու համար ։
Շրջանների ներկայացուցիչների խորհուրդը ձևավորվում է Ինդոնեզիայի պրովինցիաների և վերջիններիս հավասարեցված վարչական-տարածքային միավորների ներկայացուցիչներից․ յուրաքանչյուր տարածքից ընտրվում է չորս ներկայացուցիչ։ Շրջանների ներկայացուցիչների խորհրդի անդամներն ընտրվում են ոչ կուսակցական սկզբունքով Ժողովրդական ներկայացուցիչների խորհրդի պատգամավորների հետ միասին։ 2014 թվականին ընտրված Շրջանների ներկայացուցիչների խորհրդի կազմում ընդգրկվել է 31 պրովինցիաներ և 2 հատուկ շրջաններ ներկայացնող 132 պատգամավորներ ։
Դատական իշխանություն
Բարձրագույն դատական իշխանությունը պատկանում է Գերագույն դատարանին (Mahkamah Agung)։ Նրա տնօրինության տակ են գտնվում քրեական, քաղաքացիական, վարչական, առևտրային ու հարկային արդարադատության համակարգերը, այն ապելյացիոն գերագույն ատյանն համապատասխան գործերով ։
Գերագույն դատարանի դատավորների առավելագույն թիվը 60 է։ Գերագույն դատարանի դատավորները հաստատվում են նախագահի կողմից Ժողովրդական ներկայացուցիչների խորհրդի առաջարկների հիման վրա։ Նախագահն ընտրվում է դատավորների կողմից, սակայն նրան իր պաշտոնում հաստատում է երկրի նախագահը։ 2012 թվականի փետրվարին Ինդոնեզիայի գերագույն դատարանի նախագահի պաշտոնն զբաղեցրել է Հաթա Ալին ։
2003 թվականին Ինդոնեզիայում հիմնադրվել է Սահմանադրական դատարան (Mahkamah Konstitusi), Գերագույն դատարանին նրան է փոխանցվել այն հարցերի քննությունը, որոնք վերաբերում են սահմանադրության մեկնաբանմանն ու օրենսդրական ակտերի՝ սահմանադրական նորմերին համապատասխանության որոշմանը։ Նրա կազմում ընդգրկված է ինը դատավոր, որոնց նշանակում է երկրի նախագահը։ Ընդ որում՝ երեք դատավորները նշանակվում են Ժողովրդական ներկայացուցիչների պալատի, երեքը՝ Գերագույն դատարանի, իսկ մյուս երեք՝ հենց նախագահի ներկայացմամբ։ Սահմանադրական դատարանի նախագահն ընտրվում է դատավորների կողմից և ի պաշտոնում հաստատվում երկրի նախագահի կողմից։ 2015 թվականի հունվարին Ինդոնեզիայի սահմանադրական դատարանի նախագահի պաշտոնն զբաղեցրել է Արիֆ Հիդայաթը ։
Քաղաքական կուսակցություններ
Ինդոնեզիայի ժամանակակից կուսակցական համակարգը ձևավորվել է 1990-ական թվականների վերջին։ Այդ ժամանակ լիբերալ-դեմոկրատական վերափոխումների արդյունքում ձևական բազմակուսակցության փոխարեն (1973-1999 թվականներին երկրում Գոլկար իշխող խմբավորումից բացի գործել են երկու քաղաքական կուսակցություններ, ո ձևականորեն եղել են ընդդիմադիր, սակայն իրականում լիովին կախվածության մեջ են եղել պետական իշխանությունից) ստեղծվել է իրական բազմակուսակցական համակարգ։
Քաղաքական կուսակցությունների գործունեությունը կարգավորվում է գործող օրենսդրությամբ․ 2011 թվականի հուլիսի դրությամբ գործում է քաղաքական կուսակցությունների մասին օրենքը, որ ընդունվել է 2008 թվականի հունվարին և փոփոխվել 2011 թվականի հունվարին։ Դրա համաձայն՝ կուսակցություն ստեղծելու իրավունք ունեն երկրի ցանկացած 30 քաղաքացիներ, ընդ որում՝ կուսակցության հիմնադիրների շարքում կանայք պետք է կազմեն առնվազն 30 %։ Կուսակցությունը պետք է գրանցվի արդարադատության նախարարությունում և քաղաքական գործունեություն սկսելու համար պետք է ներկայացնի վկայական երկրի բոլոր պրովինցիաներում անդամներ ունենալու վերաբերյալ։ Բացառություն է արվել Աչեհ պրովինցիայի համար․ այնտեղ գրանցվող քաղաքական կուսակցությունները պարտավոր չեն անդամներ ունենալ երկրի մյուս շրջաններում, ընդ որում՝ նրանք իրավունք ունեն պայքարելու Ժողովրդական ներկայացուցիչների խորհրդում տեղի համար, սակայն նրանց օգտին կարող են քվեարկել միայն Աչեհի ընտրողները։ Բոլոր կուսակցությունները պարտավոր են ընդունել «Պանչա Սիլա» սկզբունքները՝ որպես Ինդոնեզիայի պետական գաղափարախոսություն։ Արգելված է մնում կոմունիստական կուսակցության ստեղծումը ։
2012 թվականի դրությամբ Ինդոնեզիայում պաշտոնապես գրանցված է ավելի քան 70 քաղաքական կուսակցություն, որոնցից 2014 թվականի ապրիլի 9-ին անցկաված խորհրդարանական ընտրություններին մասնակցել է 12 կուսակցություն ։
Ընդհանուր բնութագիր
Ինդոնեզիայի իրավական համակարգն ունի խառը բնույթ։ Իրավական նորմերի մեծ մասը սահմանվել է եվրոպական դասական օրինակներին համապատասխան, որ ժառանգվել են հիմնականում նիդերլանդացի գաղութարարներից և պատկանում են ռոմանա-գերմանական իրավական համակարգին։ Միևնույն ժամանակ մի շարք ոլորտներում ամենուր կամ առանձին տարածաշրջաններում գործում են սովորութային իրավունքի (հիմնականում ադաթի) և/կամ իսլամական իրավունքի նորմերը։ Ադաթային ու իսլամական նորմերն առավելապես գործում են, մասնավորապես, ընտանիքի ու ամուսնության, ժառանգության, հողային սեփականության հարցերի վերաբերյալ։ Շարիաթի լայն, բայց այնուամենայնիվ սահմանափակ գործածությունը առկա է Աչեհ պրովինցիայում։ Ադաթային իրավունքը միասնականացված չէ, 2000-ական թվականների սկզբին գոյություն է ունեցել 19 պատմական մարզ, որոնք ունեցել են իրենց սեփական տարբերակները  ։
Սուհարտոյիյի վարչակարգի կործանումից հետո դեմոկրատական վերափոխումների գործընթացի համատեքստում տեղի է ունեցել իրավական համակարգի մեծամասշտաբ բարեփոխում, որի հիմնական նպատակը հռչակվել է օրենքի գերակայության և դատական իշխանության անկախության ապահովումը։ Միաժամանակ օրենսդրության ընդհանուր լիբերալացման ֆոնին նկատելի է դարձել իսլամական նորմերի կիրառության ոլորտների որոշակի ընդլայնման միտում այն դեպքում, որ անկախության հռչակումից մինչև 1990-ական թվականների երկրորդ կեսը հատուկ էր եվրոպական օրինակի իրավունքի գերակշռության աստիճանական ամրապնդումը։ Այսպես, 1998 թվականին մուսուլմանների համար պաշտոնապես թույլատրվել է բազմակնությունը (ամուսինների կողմից մի շարք պայմանների կատարման դեպքում)։ Միաժամանակ միջոցներ են ձեռնարկվում եվրոպական, սովորութային ու իսլամական իրավունքի նորմերի կիրառության ավելի հստակ սահմաններ հաստատելու ուղղությամբ ։
Մարդու իրավունքների պաշտպանություն
Մարդում հիմնական իրավունքների ու ազատությունների ապահովմանը վերաբերող դրույթները նախապես սահմանվել են Ինդոնեզիայի սահմանադրության մեջ։ Դրա հետ միասին 1960-1990-ական թվականներին երկրում ընդունվել են տարբեր օրենսդրական ակտեր, որոնք պաշտոնապես սահմանափակել են քաղաքացիների առանձին խմբերի իրավունքներն ու ազատությունները, մասնավորապես կոմունիստական կուսակցության ու ձախակողմյան այլ կազմակերպությունների անդամների, նրանց ընտանիքի անդամների, չինական համայնքի ներկայացուցիչների։ Դրանից բացի, տեղի են ունեցել քաղաքացիների իրավունքների ու ազատությունների համակարգային ոչ լեգիտին սահմանափակումներ, որ առավել մեծ չափերով կիրառվել են քաղաքական այլախոհության դեմ պայքարի և խնդրահարույց տարածաշրջաների վրա վերահսկողության ապահովման շրջանակներում, ինչպիսիք են Աչեհը, Նոր Գվինեա կղզու արևմտյան հատվածը, Արևելյան Թիմորը։ 1993 թվականին նախագահ Սուհարտոյի հրահանգով հիմնադրվել է Մարդու իրավունքների ժողովրդական հանձնաժողովը (Komisi Nasional Hak Asasi Manusia), որ ձևականորեն եղել է պետական իշխանությունից անկախ, սակայն գործնականում խիստ վերահսկողության է ենթարկվել կառավարության կողմից ։
Մարդու իրավունքների պաշտպանության ոլորտում իրավիճակի շտկմանն ուղղված միջոցառումները դարձել են 1990-ական թվականների վերջին անցկացված լիբերալ բարեփոխումների հիմնական ուղղություններից մեկը։ Ընդունվել է համապատասխան օրենսդրություն (1999 թվականի օրենք № 39 մարդու հիմնական իրավունքների մասին), ակտիվացվել ենՄարդու իրավունքների ժողովրդական հանձնաժողովի աշխատանքը, տվյալ ուղղությունը արդարադատության նախարարության աշխատանքում, իսկ գերատեսչությունը վերանվանվել է Արդարադատության և մարդու իրավունքների նախարարությունը (Kementerian Hukum dan Hak Azasi Manusia)։ Անդկացվել են մի շարք հետազոտություններ նախկինում տեղի ունեցած մարդու իրավունքների խախտման դեպքերի վերաբերյալ ։
Նման փոփոխություններն ընդհանուր առմամբ դրական արձագանք են ստանում ինչպես երկրի ներսում, այնպես էլ արտասահմանում։ Դրա հետ միաժամանակ, ըստ միջազգային ոչ կառավարական կազմակերպությունների գնահատականների, ինչպիսիք են Human Rights Watch և Միջազգային ամնիստիան, դրանք բավարար չեն․ 2010 թվականին նրանք Ինդոնեզիայի կառավարությանը մեղադրում են, մասնավորապես, կոնֆլիկտային տարածաշրջաններում իրավապահ մարմիների ու զինված ուժերի ներկայացուցիչների կողմից կամայականությունների կատարման, դավանանքի ու խոսքի ազատության ոչ պատշաճ մակարդակի ապահովման, մանկական աշխատանքի շահագործման, ինչպես նաև կատարված իրավախախտումների հետաքննության արգելակման համար ։ Իրավունքների պաշտպանության միջոցառումների անբավարարության մասին նշվել է ԱՄՆ պետդեպարտամենտի համապատասխան զեկույցում, սակայն նաև ընդունվել է, որ Ինդոնեիզայում այդ ոլորտում առկա է որոշակի առաջընթաց ։
Պետական խորհրդանիշներ
Ինդոնեզիայի պետական խորհրդանիշները կարգավորվում են սահմանադրությամբ և գործող օրենսդրությամբ (Օրենք պետական դրոշի, պետական լեզվի, պետական զինանշանի և պետական օրհներգի մասին, որի վերջին խմբագրումն ընդունվել է 2009 թվականին) ։
Կարմիր-սպիտակ դրոշն առաջին անգամ օգտագործվել է ազգային-ազատագրական շարժման ակտիվիստների կողմից։ Դրոշի ստեղծման պատմությունն ու նրա գույների նշանակությունը փաստագրական աղբյուրներ չունեն։ Ըստ ամենատարածված տարբերակի՝ դրա համար վերցվել են միջնադարյան Մաջապահիտ պետության դրոշի գույները, որոնցից կարմիրը խորհրդանշում է խիզախությունը, սպիտակը՝ մտադրությունների մաքրությունը։ Գոյություն ունի նաև վարկած, որ ինդոնեզական դրոշը ծագում է նիդերլանդականից, որից վերցվել են նրա երեք գույներից երկուսը ։
Ինդոնեզիայի զինանշանը առասպելական ոսկե թռչուն Գարուդան է, որի կրծքին հերալդիկ վահան է։ Գարուդայի փետուրները խորհրդանշում են 1945 թվականի օգոստոսի 17-ը՝ Ինդոնեզիայի Հանրապետության հռչակման ամսաթիվը։ Մարմնի ներքևի հատվածի 19 փետուրները և վզի 45 փետուրները խորհրդանշում են 1945 թվականը, պոչի ութ փետուրները՝ օգոստոս ամիսը, թևերից յուրաքանչյուրի 17 փետուրները՝ ամսի 17-ը։ Ճանկերով Գարուդան բռնել է արծաթագույն ժապավեն, որի վրա սև մեծատառերով հին ճավայերենով գրված է Ինդոնեզիայի ազգային նշանաբանը՝ «Միություն բազմազանության մեջ» (Bhinneka Tunggal Ika, բառացի՝ «բազմազանությունը միասնական է») ։
Գարուդայի կրծքի վահանը բաժանված է չորս մասի, իսկ մեջտեղում ավելի փոքր վահան է։ Գերբի հինգ տարրերը խորհրդանշում են Պանչա Սիլա պետական գաղափարախոսության հինգ սկզբունքները․ գերբի մեջտեղի սև ֆոնի վրայի ոսկեգույն հնգաթև աստղը՝ հավատը միակ Աստծու նկատմամբ, առաջին դաշտի մուգ կարմիր հատվածում պատկերված բանտենգի գլուխը՝ ներկայացուցչական մարմիններով ղեկավարվող ժողովրդականությունը, երկրորդում արծաթե ֆոնի վրա պատկերված բենգալական թզենին՝ ազգային միասնությունը, նույնպես արծաթագույնի վրա պատկերված բրնձի ծիլն ու բամբակի ճյուղը՝ համընդհանուր սոցիալական արդարությունը, չորրորդ հատվածում մուգ կարմիրի վրա պատկերված կլոր ու քառակուսի օղակներով շղթան՝ արդար ու քաղաքակիրթ հումանիզմը (բոլոր ֆիգուրները պատկերված են բնական գույներով)։ Վահանի վերևի ու ներքևի հատվածները բաժանում է սև նող գոտի, որը խորհրդանշում է Ինդոնեզիայի տարածքով անցնող հասարակածը ։
Զինանշանը մշակվել է Պոնտիանակի սուլթան Համիդ II-ի կողմից Ինդոնեզիայի Միացյալ Նահանգներում նրա աշխատելու ընթացքում և ընդունվել է որպես Ինդոնեզիայի պետական զինանշան 1950 թվականի փետրվարի 11-ին ։
Ինդոնեզիայի օրհներգը՝ «Մեծ Ինդոնեզիա» (Indonesia Raya, Ինդոնեզիա Ռայա), գրվել է կոմպոզիտոր Վագե Ռուդոլֆ Սուպրատմանի կողմից 1924 թվականին և առաջին անգամ հրապարակայնորեն կատարվել երիտասարդական կազմակերպությունների կոնգրեսի ընթացքում՝ 1928 թվականի հոկտեմբերի 28-ին։ Որպես պետական օրհներգ ընդունվել է երկրի անկախության հռչակման օրը՝ 1945 թվականի օգոստոսի 17-ին ։